DA Den Europæiske Unions Tidende C 192/38

Regionsudvalgets resolution om »Samarbejde over grænserne gør Europa til en realitet — Opfordring til at vedtage forordningen om en europæisk gruppe for territorialt samarbejde«

(2006/C 192/08)

REGIONSUDVALGET —

der henviser til

EF-traktatens artikel 159, stk. 3, der omtaler særlige aktioner fra De Europæiske Fællesskabers side til fremme af økonomisk og social samhørighed;

EF-traktatens artikel 265, stk. 1, hvor det hedder: »Regionsudvalget høres af Rådet eller Kommissionen i de tilfælde, der er nævnt i denne traktat, og i alle andre tilfælde, især vedrørende grænseoverskridende samarbejde, hvor en af disse to institutioner finder det hensigtsmæssigt«;

Europarådets Madrid-rammekonvention af 1980 og dens tillægsprotokoller (1995, 1998);

udtalelsen om »Strategier til fremme af det grænseoverskridende og tværregionale samarbejde i et udvidet Europa — et grunddokument med retningslinjer for fremtiden« (CdR 181/2000 fin), vedtaget i marts 2002;

» Forslag til Europa-Parlamentets og Rådets forordning om indførelse af en europæisk gruppe for grænseoverskridende samarbejde (EGGS)«, vedtaget af Europa-Kommissionen den 14. juli 2004, KOM(2004) 496 endelig — 2004/0168 (COD);

udtalelse om » Forslag til Europa-Parlamentets og Rådets forordning om indførelse af en europæisk gruppe for grænseoverskridende samarbejde (EGGS)«, (CdR 62/2004) af 17. november 2004 (Ordfører: Hans Niessl, ministerpræsident for delstaten Burgenland, AT, PSE);

Europa-Parlamentets betænkning (A6-0206/2005) om » Forslag til Europa-Parlamentets og Rådets forordning om indførelse af en europæisk gruppe for grænseoverskridende samarbejde (EGGS)« af 21. juni 2005;

brev af 1. december 2005 fra formand Giovanni Di Stasi til formand Peter Straub, hvori han understreger, at Europarådets Kommunalkongres fuldt ud støtter Kommissionens forslag til forordning om indførelse af en europæisk gruppe for territorialt samarbejde;

forhandlingerne i den ansvarlige arbejdsgruppe i Rådet og Rådsformandskabets intentioner om at afslutte forhandlingerne om forslaget til forordning i løbet af foråret 2006 —

betragter den europæiske gruppe for territorialt samarbejde som et for regioner og kommuner positivt og nødvendigt retsinstrument, der kan lette og forbedre det grænseoverskridende, interregionale og tværnationale samarbejde i Europa;

understreger, at der i forbindelse med grænseoverskridende, interregional og tværnational gennemførelse af EU-strukturprogrammer på grund af mange regioners og kommuners utilstrækkelige kompetence for tiden kun samarbejdes med de forskellige partnere på grundlag af gentleman-agreements og dermed uden klare retlige forpligtelser, hvilket ofte medfører juridisk usikkerhed;

gør opmærksom på, at behovet for samarbejde mellem de lokale og de regionale myndigheder i henholdsvis de gamle og de nye medlemsstater og mellem de samme myndigheder i de nye medlemsstater indbyrdes er taget voldsomt til efter EU's udvidelse i 2004, og at EU bedre end hidtil må indstille sig herpå;

takker Kommissionen for forslaget til forordning om en europæisk gruppe for territorialt samarbejde, som det fuldt ud støtter;

opfordrer medlemsstaterne til i Rådet i enighed at anerkende behovet for et retsinstrument vedrørende en europæisk gruppe for territorialt samarbejde og til at demonstrere deres politiske vilje til grundlæggende at forbedre den retlige ramme for et forstærket grænseoverskridende, interregionalt og tværnationalt samarbejde;

opfordrer det østrigske EU-formandskab til at gøre alt for at sikre, at forhandlingerne om strukturfondspakken intensiveres og afsluttes under Østrigs formandskab, og at grundtankerne i forordningsforslaget bevares;

bifalder Europa-Parlamentets udtalelse om, at der bør etableres et EF-retligt grundlag for grænseoverskridende, interregionalt og tværnationalt samarbejde, da det over for borgerne kan demonstrere en ægte europæisk merværdi;

opfordrer sine medlemmer til på nationalt plan at påvirke kompetente organer og EP-medlemmer til fortsat at arbejde positivt for etablering af en europæisk gruppe for territorialt samarbejde;

foreslår under indtryk af resultaterne af forhandlingerne i Rådets arbejdsgruppe (situationen pr. januar 2006), at der foretages flg. præciseringer i forordningens tekst for at sikre den størst mulig nyttevirkning og bred anvendelse:

— entydig præcisering i en protokolerklæring fra Kommissionen af, at regioner og kommuner fra tredjelande, der inkorporerer forordningen i national ret, efter oprettelsen af en europæisk gruppe for territorialt samarbejde kan deltage i denne;

— entydig præcisering af, at partnerne inden for den europæiske gruppe for territorialt samarbejde kan samarbejde over grænserne på alle områder, hvor de også kunne samarbejde inden for deres egen medlemsstat, så instrumentet med andre ord støtter princippet om ikke-diskriminering;

— entydig præcisering af, at medlemsstaterne ikke af hensyn til gennemførelsen af forordningen om den europæiske gruppe for territorialt samarbejde må begrænse samarbejdspartneres materielle kompetencer;

— entydig præcisering af, at partnerne kan oprette den europæiske gruppe for territorialt samarbejde uden forudgående tilladelse fra overordnede instanser, og at medlemsstaterne eller kompetente myndigheder i medlemsstaterne har det juridiske tilsyn med en bestående gruppe for territorialt samarbejde;

pålægger formanden at fremsende resolutionen til Europa-Kommissionen, Europa-Parlamentet, Rådsformandskabet og medlemsstaternes regeringer, før arbejdet afsluttes i den kompetente arbejdsgruppe i Rådet.